To **Škoda Citigo** ήταν ένα αυτοκίνητο πόλης της κατηγορίας Α, που παρήχθη από την τσεχική αυτοκινητοβιομηχανία Škoda Auto, από τον Οκτώβριο του 2011 έως τον Ιούνιο του 2019, ενώ στη συνέχεια κατασκευάστηκε μια ηλεκτροκίνητη εκδοχή του από τον Ιανουάριο έως τον Αύγουστο του 2020. Το μοντέλο κυκλοφόρησε πρώτα στην Τσεχία, ενώ το καλοκαίρι του 2012 κυκλοφόρησε στις άλλες χώρες της Ευρώπης, στη Ρωσία, στις αγορές της Ασίας και στη Νέα Ζηλανδία.

Μετά τη διακοπή και της ηλεκτρικής έκδοσης, η εταιρεία αποφάσισε να καταργήσει το Citigo και επίσημα πλέον, καθώς η τσεχική μάρκα επικεντρώνει τις προσπάθειές της σε μεγαλύτερα μοντέλα και στην ηλεκτροποίηση της παλέτας της άλλων μοντέλων της. Μάλιστα στις 4 Σεπτεμβρίου 2020 ο επικεφαλής πωλήσεων και μάρκετινγκ της Škoda Auto, Alain Favey, δήλωσε σχετικά ότι δεν θα υπάρξει αντικατάσταση του Citigo και ότι δεν έχουν καμία πρόθεση για ένα αυτοκίνητο αυτού του μεγέθους στο μέλλον.

Εμπορική τοποθέτηση
-------------------

Η παρουσίαση του 5-πορτου Škoda Citigo στο Διεθνές Σαλόνι Αυτοκινήτου της Γενεύης τον Μάρτιο του 2012.
Σχεδιάστηκε και κυκλοφόρησε ως ο πρώτος εκπρόσωπος της εταιρείας στην κατηγορία Α, καθώς το Škoda Fabia ανήκει στην κάπως μεγαλύτερη κατηγορία Β (supermini). Τους πρώτους λίγους μήνες, το Citigo κατασκευαζόταν μόνο σε 3-πορτη hatchback εκδοχή αμαξώματος και μάλιστα έγινε το πρώτο 3-πορτο μοντέλο στη νεότερη ιστορία της Škoda, μετά τη διακοπή της παραγωγής Škoda Rapid τον Αύγουστο του 1990. Στις 6 Μαρτίου 2012, στο Διεθνές Σαλόνι Αυτοκινήτου της Γενεύης, παρουσιάστηκε και η 5-πορτη hatchback εκδοχή, συμπληρώνοντας έτσι την παλέτα των τύπων αμαξώματος. Ο χώρος αποσκευών του Citigo είναι 251 λίτρα, ενώ μπορεί να φτάσει έως και 951 λίτρα με την αναδίπλωση των πίσω καθισμάτων. Παρά τις μικρές διαστάσεις του μοντέλου, ο αεροδυναμικός συντελεστής Cd είναι 0,33 - νούμερο καλό για την κατηγορία του.

Η μαζική παραγωγή του, ξεκίνησε στις 13 Οκτωβρίου 2011, ενώ κυκλοφόρησε πρώτα στην Τσεχία, μέσα στον Δεκέμβριο του 2011. Στα άλλα κράτη της Ευρώπης, μεταξύ των οποίων και στην Ελλάδα, κυκλοφόρησε τον Ιούλιο του 2012, με την 3-πορτη και την 5-πορτη εκδοχή, κατά συνέπεια, να εισάγονται ταυτόχρονα.

Συγγενικά μοντέλα
-----------------

Στα πλαίσια της πολιτικής του Ομίλου Volkswagen, στον οποίο η μάρκα εντάχθηκε το 1991, το Citigo μοιράστηκε την ίδια πλατφόρμα **Volkswagen Group MQB platform**, με τα Volkswagen up! και SEAT Mii. Τα τρία αυτά μοντέλα, εξελίχθηκαν από κοινού, ως το πρότζεκτ «Νέα Μικρή Οικογένεια» (New Small Family / NSF) και είναι ουσιαστικά ίδια τεχνολογικώς, εκτός από κάποιες διαφορές στην εξωτερική εμφάνιση και σε δευτερεύοντα στοιχεία εξοπλισμού. Κατασκευάζονταν σε κοινές εγκαταστάσεις, στην Μπρατισλάβα της Σλοβακίας.

Και τα 3 αυτά μοντέλα, είναι τα πρώτα στην κατηγορία Α που προσέφεραν Σύστημα Αυτόματου Φρεναρίσματος, το οποίο ειδικότερα από την Škoda ονομάζεται **City Safe Drive**. Ενεργοποιείται αυτόματα σε ταχύτητες κάτω των 30 km/h, όταν ένας αισθητήρας λέιζερ αναγνωρίζει κίνδυνο πρόσκρουσης, οπότε το σύστημα ενεργοποιεί από μόνο του τα φρένα.

Κινητήρες
---------

Το ταμπλό ενός Škoda Citigo 1.0 του 2012.
Δεξιοτίμονο Škoda Citigo του 2013 στο Ηνωμένο Βασίλειο.
Αρχικά, το μοντέλο προσφερόταν με έναν κινητήρα, με επιλογή ανάμεσα σε δύο διαφορετικές ιπποδυνάμεις. Και οι 2 εκδόσεις μπορούν να παραγγελθούν με την τεχνολογία «Green Tec», που εκπέμπει 95 με 98 gr CO2 το χιλιόμετρο, αναλόγως με την ισχύ του κινητήρα. Στις αρχές του 2013, προστέθηκε μια έκδοση ικανή να καταναλώνει και φυσικό αέριο (CNG) και η οποία εκπέμπει μόλις 79 gr CO2 το χιλιόμετρο.

| Εκδοχή | 1.0 | 1.0 | 1.0 CNG | Citigo-e iV |
| --- | --- | --- | --- | --- |
| **ΠερίοδοςΠαραγωγής** | 06/2012 – 06/2019 | 02/2013 – 06/2019 | 01/2020 – 08/2020 |
| **Είδος κινητήρα και κύλινδροι** | 3-κύλινδρος σε σειρά (I3) βενζίνης με Ηλεκτρονικό ψεκασμόπολλαπλών σημείων (Multi-point fuel injection / MPFI) | Ηλεκτροκινητήρας χωρητικότητας 36,8 kWh |
| **Βαλβίδες** | 12 | - |
| **Κυβισμός** | 999 cm³ | - |
| **Μέγιστη ισχύς, kW (PS)** | 44 (60) / 5.000 - 6.000 rpm | 55 (75) / 6.200 rpm | 50 (68) / 6.200 rpm | 61 (83) / 2.800 - 11.000 rpm |
| **Μέγιστη ροπή, N·m** | 95 / 3.000 - 4.300 rpm | 90 / 3.300 rpm | 210 |
| **Στάνταρ μετάδοση** | 5-τάχυτο μηχανικό κιβώτιο | Κιβώτιο 1 ταχύτητας |
| **Έξτρα μετάδοση** | 5-τάχυτο αυτόματο κιβώτιο ASG | - |
| **Επιτάχυνση 0–100 km/h** | 14,4 sec | 13,2 sec | 16,3 sec | 12,3 sec |
| **Μέγιστη ταχύτητα** | 160 km/h (εκδοχή Green Tec Version: 161 km/h) | 171 km/h (εκδοχή Green Tec Version: 172 km/h) | 164 km/h | 130 km/h |
| **Κατανάλωση σελίτρα/100 χλμ.(συνδυαστικός κύκλοςΕυρωπαϊκών προδιαγραφών)** | 4,5 (εκδοχή Green Tec Version: 4,2) | 4,7 (εκδοχή Green Tec Version: 4,3) | 2,9 | 12,9 kWh |
| **Εκπομπές CO2 σε gr/km(συνδυαστικός κύκλος)** | 105 (εκδοχή Green Tec Version: 97) | 108 (εκδοχή Green Tec Version: 99) | 79 | - |
| **Ευρωπαϊκέςπροδιαγραφές καυσαερίων** | Euro 5 | - |

Škoda Citigo-e iV
-----------------

Η παρουσίαση του Škoda Citigo-e iV στο Σαλόνι της Φρανκφούρτης τον Σεπτέμβριο του 2019.
Επίσης, τον Μάιο του 2019 αποκαλύφθηκε και μια πλήρως ηλεκτροκίνητη έκδοση, το **Škoda Citigo-e iV**, με μπαταρία χωρητικότητας 36,8 kWh και αυτονομία στα 270 χιλιόμετρα (165 μίλια). Η έκδοση αυτή μπήκε στην παραγωγή τον Ιανουάριο του 2020 και είναι το πρώτο πλήρως ηλεκτροκίνητο αυτοκίνητο στην ιστορία της Škoda Auto, ενώ αντικατέστησε όλες τις εκδόσεις με μηχανή εσωτερικής καύσης. Ωστόσο, βγήκε σε περιορισμένη παραγωγή και σύντομα, τον Αύγουστο του 2020, η εταιρεία προχώρησε στην οριστική διακοπή και αυτής της έκδοσης, όπως προαναφέρθηκε.

Ενεργητική και παθητική ασφάλεια
--------------------------------

Δεξιοτίμονο Škoda Citigo SE MPi 1.0 τον Νοέμβριο του 2018 στο Ηνωμένο Βασίλειο, μετά την ανανέωση.
Το πίσω μέρος του προηγούμενου Škoda Citigo.
Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) τον Νοέμβριο του 2011, το συγγενικό μοντέλο Volkswagen up! απέσπασε την μέγιστη διάκριση των 5 αστέρων στις δοκιμές πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, με ποσοστά:

* 89% στην προστασία ενηλίκων,
* 80% στην προστασία ανηλίκων,
* 86% για τα συστήματα ασφαλείας που διαθέτει στάνταρ και
* 46% στην προστασία πεζών, σε προσομοίωση πρόσκρουσης με πεζούς.

Ταυτόχρονα, το Škoda Citigo, όπως και το SEAT Mii, μελετήθηκαν εξονυχιστικά από τον Euro NCAP και θεωρήθηκαν επίσημα ως δομικά πανομοιότυπα με το Volkswagen up! και με την ίδια δομή στο ταμπλό. Επιπλέον, η Škoda και η SEAT απέδειξαν στον Euro NCAP ότι τα αντίστοιχα μοντέλα τους φέρουν τον ίδιο ακριβώς εξοπλισμό ασφαλείας, καθώς στάνταρ και στα 3 μοντέλα είναι οι πυροτεχνικοί προεντατήρες στις μπροστινές ζώνες ασφαλείας, μπροστινοί αερόσακοι ενός σταδίου ανοίγματος, πλευρικοί αερόσακοι πλευρών και κεφαλής (Combo) και βομβητές υπενθύμισης χρήσης ζώνης ασφαλείας για τους μπροστινούς και τους πίσω επιβάτες. Ως αποτέλεσμα, ο Euro NCAP ανακοίνωσε ότι τα σκορ του Volkswagen up! ισχύουν και για τα Škoda Citigo και SEAT Mii.

Στο Σαλόνι Αυτοκινήτου της Γενεύης τον Μάρτιο του 2017, το Citigo υπέστη μια ελαφρά ανανέωση, που έμελλε να είναι και η μοναδική πριν την τελική διακοπή του.

Αναφορές
--------

1. ↑  «www.skoda-auto.cz/News/2011/zahajeni-vyroby-Citigo-v-Bratislave». Αρχειοθετήθηκε από το πρωτότυπο στις 15 Οκτωβρίου 2011. Ανακτήθηκε στις 22 Απριλίου 2012.
2. ↑  Luke Wilkinson. All-electric Skoda Citigo e iV revealed for 2019 with 165-mile range. Auto Express. 23 May 2019
3. ↑  EuroNCAP test results - Volkswagen up!
4. ↑  EuroNCAP test results - Škoda Citigo
5. ↑  EuroNCAP test results - SEAT Mii

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Škoda Citigo** |

* www.netcarshow.com/ 2013 Škoda Citigo
* www.netcarshow.com/ 2013 Škoda Citigo 5-door
* www.caroto.gr/ Škoda Citigo 5-door